దావాకు సిద్ధమవుతున్నాం..!
- వాటాదారుల నష్టాల్ని క్లయిమ్‌ చేస్తాం :అమెరికా న్యాయ సంస్థల హెచ్చరికలు
న్యూఢిల్లీ: భారత ఐటీ దిగ్గజ సంస్థ ఇన్ఫోసిస్‌కు మరిన్ని చిక్కులు ఎదురయ్యే అవకాశాలు కనిపిస్తున్నాయి. సంస్థ చైర్మెన్‌ పదవి నుంచి విశాల్‌ సిక్కా శుక్రవారం హఠాత్తుగా వైదొలగడంతో న్యాయ సమస్యలు ఆ సంస్థను చట్టుముట్టే అవకాశాలు కనిపిస్తున్నాయి. సిక్కా ఆకస్మిక నిర్ణయంతో ఇన్ఫీ స్టాక్‌ శుక్రవారం భారీగా పతనమైంది. దీంతో సంస్థలో పెట్టుబడులు పెట్టిన వాటాదారులు భారీగా నష్ట పోయారు. దేశీయంగానే కాకుండా అమెరికాలోని మార్కెట్లలోనూ ఇన్ఫీ సంస్థ నమోదై ఉండడంతో అక్కడి మదుపరులకు సిక్కా చర్య సెగ తగిలింది. స్టాక్‌ విలువ పడిపోయింది. ఈ క్రమంలో కొందరికి భారీగానే చేతి చమురు వదిలింది. ఇన్ఫోసిస్‌ నుంచి ఊహించని విధంగా ఎదురైన ఈ కుదపునకు అమెరికాలోని న్యాయ సంస్థలు సీరియస్‌గా తీసుకుంటున్నాయి. అమెరికాలోని వివిధ ప్రాంతాలకు చెందిన బ్రోన్‌స్టెయిన్‌, జివెర్ట్జ్‌ అండ్‌ గ్రాస్మాన్‌, రోసెన్‌ న్యాయ సంస్థ, పోమెరాంట్జ్‌ న్యాయ సంస్థ, గోల్డ్‌ బర్గ్‌ లా పీసీలు ఇన్ఫోసిస్‌ కలకలం విషయంలో ఎవైనా అంతర్గత మోసాలుగానీ.. ఫెడరల్‌ సెక్యూరిటీ చట్టాల ఉల్లంఘన గానీ జరిగిందా అన్న కోణంలో ఈ సంస్థలు పరిశీలన జరుపుతున్నాయి. సంస్థపై వస్తున్న ఆరోపణల నేపథ్యంలో ఇన్ఫోసిస్‌ మదుపరుల తరుఫున పోరాడుతామని రోసెన్‌ పేర్కొంది. ఇందుకోసం పొటెన్షియల్‌ సెక్యురిటీ క్లయిమ్స్‌పై విచారణ జరుపుతున్నామని వెల్లడించింది. ప్రజలు పెట్టుబడులు పెట్టడానికి భౌతికంగా తప్పుదోవ పట్టించే వ్యాపార సమాచారాన్ని ఆ సంస్థ జారీచేసినట్టు ఆరోపణలు వస్తున్నట్టుగా పేర్కొంది. తాజా కుదుపుతో ఇన్వెస్టర్లు పోగొట్టుకున్న మొత్తాన్ని రికవరీ చేయడానికి కంపెనీ క్లాస్‌ యాక్షన్‌ దావాకు కూడా సిద్ధమై ఉండాలని హెచ్చరించింది. ఇన్ఫీ లేదా కొందరు ఆఫీసర్లు, డైరెక్టర్లు ఫెడరల్‌ సెక్యురిటీ చట్టాలకు అనుగుణంగా పనిచేశారా లేదా అన్నది విచారిస్తున్నామని బ్రోన్‌స్టెయిన్‌ పేర్కొంది. సెక్యురిటీస్‌ మోసానికి లేదా చట్టవిరుద్ధమైన వ్యాపార విధానాలకు వారు పాల్పడారా? లేదా? అన్నది విచారణలో తేల్చుతామని పోమెరాంట్జ్‌ ఇన్ఫోసిస్‌కు హెచ్చరికలను జారీ చేసింది.
మీ స్నేహితులకు రికమెండ్ చెయ్యండి